text: Har pengene men mangler lægerne
  15 september 2011 kl. 07.02
  Partierne har stået i kø for at overbyde hinanden i milliard-bevillinger til psykiatrien. Men i Region Syddanmark er det ikke mangel på penge, men læger, der er problemet, skriver Fyens Stiftstidende.
  - Vi mangler ikke penge, men læger, lyder det fra Agnete Philipsen, der er direktør for psykiatrien i Region Syddanmark. Vi har penge nok til at gennemføre den psykiatri-plan, som er politisk vedtaget. Problemet er lægemangel, konstaterer hun. 
  
  Ledige stillinger
  Lægemanglen rammer behandlingskvaliteten. I Syddanmark står 45 ud af 180 speciallægestillinger lige nu ledige.
  - Vi kan ikke sætte tilstrækkelig med fart på behandlingen og må i et vist omfang lade sygeplejersker overtage terapien, siger Agnete Philipsen.
  
  Læger fra udlandet
  Lægemangel er et nationalt problem, og der bliver uddannet alt for få nye psykiatere. Derfor er Region Syddanmark begyndt at efteruddanne psykologer, og regionen leder desuden efter læger på den anden side af grænsen.
   
  Det er blandt andet lykkedes at hente tre østeuropæiske psykiatere fra Polen og Rumænien til den udvidede retspsykiatri, der er på vej i Middelfart på Fyn.
  